
П Р О Г Р А М А
ЗА ПОЛАГАНЕ НА ОБЩЕСТВЕНОПОЛЕЗЕН ТРУД ОТ БЕЗРАБОТНИ ЛИЦА, ПОЛУЧАВАЩИ МЕСЕЧНА СОЦИАЛНА ПОМОЩ

/приета с Решение № 40/29.03.2012 г., изм. и доп.с реш.№ 601/29.09.2023 г./



І. /изм.с реш.№ 601/29.09.2023 г./ ПРЕДПОСТАВКИ И НЕОБХОДИМОСТ ОТ РЕАЛИЗИРАНЕ НА ПРОГРАМАТА
Програмата за полагане на общественополезен труд от безработни лица, получаващи месечна социална помощ, наричана за краткост в този документ Програмата,  е разработена в изпълнение на чл.2 ал.4 т.1 от Закона за социално подпомагане. Обект на Програмата са безработни лица, отговарящи на изискванията на чл.10 от Правилника за прилагане на Закона за социално подпомагане в трудоспособна възраст, които получават месечна помощ по чл.9 и не са включени в програмите за заетост по чл.12б от Закона за социално подпомагане.
Получаването на месечната социална помощ за безработните лица на социално подпомагане се обвързва с включването им общественополезни дейности по 40 часа месечно. Настоящата програма организира дейностите, в които лицата ще се включват и ще осигури частична трудова заетост на лицата на социално подпомагане в общественополезни дейности за предоставяне на социални услуги, опазване и поддържане на околната среда, благоустрояване и хигиенизиране на населените места и др. дейности, присъщи на Общината. Лицата ще бъдат заети по местоживеене в съответните кметства, където са регистрирани като безработни. Изключват се дейности свързани с административни и управленски функции.

ІІ. ОСНОВНА ЦЕЛ НА ПРОГРАМАТА
Ангажиране и пълноценно включване на безработните лица, обект на месечно социално подпомагане в полезни за Общината дейности с оглед  преустановяване на формираните у тях нагласи за пасивно и безвъзмездно получаване на социални помощи.

ІІІ. НЕПОСРЕДСТВЕНИ ЦЕЛИ НА ПРОГРАМАТА
1. Да регламентира механизма за полагане на обществено полезен труд от безработни лица, обект на социално подпомагане;
2. Социално мотивиране на хората, останали дълго време без работа, да възстановят трудовите си навици;
3. Осигуряване на временна заетост и социална интеграция на продължително безработни лица;
4. Преход от пасивен към активен подход при работа с най – уязвимите групи безработни лица;
5. Осигуряване на безопасни условия за труд.

ІV. ОСНОВНИ ПРИНЦИПИ НА ПРОГРАМАТА
1. /изм.с реш.№ 601/29.09.2023 г./ Законосъобразност – Програмата е разработена във връзка с прилагането на чл.2 ал.4 т.1 от Закона за социално подпомагане, чл.12 ал.1 от ППЗСП и на основание сключено Рамково споразумение между Агенцията за социално подпомагане, Националното сдружение на общините в Република България и Изпълнителната агенция „Главна инспекция по труда“ от 22.11.2011 г. и договор за сътрудничество от 03.01.2012 г. между община Гълъбово и Дирекция „Социално подпомагане“ Гълъбово
2. Ресурсна осигуреност – финансира се от бюджета на община Гълъбово;
3. Прозрачност и гласност при реализиране на Програмата;
4. Недопускане на дискриминация, съгласно разпоредбите на Закона  за защита от дискриминация;
5. Партньорство и сътрудничество с Дирекция „Социално подпомагане“- Гълъбово и Дирекция „Инспекция по труда“- Стара Загора.

V. ОБЕКТ И ОБХВАТ НА ПРОГРАМАТА
1. Обект на Програмата
Обект на програмата са безработни лица в трудоспособна възраст, които получават месечна помощ по чл.9 от Правилника за прилагане на закона за социално подпомагане, включени в Списъците на Дирекция „Социално подпомагане“-Гълъбово за полагане на общественополезен труд при условията и изискванията на чл.12 от него.
2. Обхват на Програмата
Програмата се реализира на територията на община Гълъбово, в или извън населените места в зависимост от вида на изпълняваните дейности и местоживеенето на насочените за работа лица.
3. /нова - с реш.№ 601/29.09.2023 г./ Работно време - Работното време за безработните лица, полагащи общественополезен труд е 40 часа месечно при петдневна работна седмица в интервала от 6.00 ч. до 16,30 ч. по предварително изготвен график

VІ. ДЕЙНОСТИ ЗА РЕАЛИЗИРАНЕ НА ПРОГРАМАТА
1. Комунално-битови дейности:
1.1. Текуща поддръжка и почистване на улици, пътища и други обществени терени;
1.2. Зимна поддръжка и опесъчаване на улици, пътища и площади;
1.3. Почистване на локални сметища;
1.4. Почистване и поддръжка сервитути на пътища;
1.5. Почистване на канализация, почистване на отводнителни и дъждоприемни съоръжения;
1.6. Поддръжка на паркове и градинки;
1.7. Поддръжка и зимно почистване на гробищни паркове; Почистване на речни корита и канали.
2. Ремонтно-възстановителни дейности:
2.1. Възстановяване на пътна и тротоарна настилка, след работи по ВиК мрежата, телефонизация и др.;
2.2. Освежаване и леки ремонти на детски площадки, градински  пейки, алеи и на др. обществени терени;
2.3. Ремонт на водостоци и дъждоприемни шахти;
2.4. Пребоядисване на стълбове улично и парково осветление, на спирки на градския и обществен транспорт;
2.5. Ремонт на спортни площадки – детски градини, училища и др. дребни ремонти по общински сгради и съоръжения;
2.6. Поставяне на нови и ремонтиране на стари указателни табели и знаци;
3. Озеленителни дейности:
3.1. Затревяване на терени- междублокови пространства, градинки и др.;
3.2. Засаждане на различни почвопокривни и храстови видове;
3.3. Залесяване на терени и засаждане на единични дръвчета в паркове, градинки и др.;
4. Социални дейности:
4.1. Работа в Дневен център за деца и младежи с увреждания: помощ при поддържане хигиената в помещенията; придружаване на децата при разходки, подпомагане при осъществяване на различни занимания на децата и др. неквалифицирани и нискоквалифицирани  работи по преценка на управителя на центъра;
4.2. Работа в Дом за стари хора гр. Гълъбово: помощ при доставката на готова храна, помощ при поддържане хигиената в помещенията и двора на дома, придружаване на ползвателите на услугата при излизане на разходки и др. неквалифицирани и нискоквалифицирани  работи по преценка на управителя на дома.
4.3. Работа в Домашен социален патронаж: доставка на готова храна, подпомагане при хранене, поддържане хигиена в жилищно помещение, помощ при личната хигиена на патронираните лица.
5. Аварийно-възстановителни работи:
5.1. Почистване на улици, площади и др. обществени терени и сгради, пострадали от наводнение, пожар и др. аварии или бедствия;
5.2. Почистване от сняг, лед и опесъчаване на улици, тротоари, обществени терени и др. по необходимост;
5.3. Участие в превантивни дейности-укрепване на диги, язовирни стени и др. съоръжения при възникнала опасност от аварии;

VІІ. ИНСТИТУЦИИ  ЗА РЕАЛИЗИРАНЕ НА ПРОГРАМАТА
1. Община Гълъбово
1.1. Разработва, актуализира и осъществява мониторинга по Програмата;
1.2. Консултира разработената програма с териториалното поделение на Главна инспекция по труда;
1.3. Ежемесечно извършва разпределение на насочените лица по обекти, където ще се извършват общественополезните дейности и уведомява лицата; 
1.4. Води Присъствена книга на участващите в програмата лица, като ежедневно описва в нея извършваните от тях дейности. В книгата лицата се подписват в края на работния ден, в който са положили общественополезен труд;
1.5. Представя до 2-ро число на следващия месец, информация за броя на отработените в месеца дни на насочените лица /Насочване-приложение 1/ или Списъка с насочените безработни лица, придружен от график за положения от тях общественополезен труд, откъдето да е видно обекта, дейността и времето положен общественополезен труд от всяко лице;
1.6. Извършва инструктаж на всяко насочено безработно лице поотделно за здравословните и безопасни условия на труд, които трябва да спазва, преди да започне извършването на общественополезни дейности. Води инструктажна книга;
1.7. Застрахова полагащите общественополезен труд безработни лица със застраховка „Злополука“ по реда на Кодекса на застраховането;
1.8. Осигурява необходимите материали, инструменти, средства по ЗБУТ и др. необходими според вида на изпълняваната дейност за нормално протичане на работния процес;
1.9. Осъществява контрол по изпълнението на дейностите, както и по спазването и уплътняването на работното време на лицата, полагащи общественополезен труд;
1.10. Осъществява координация между общинска администрация-Гълъбово, Дирекция „Социално подпомагане“, Дирекция „Инспекция по труда“ е др. институции свързани с изпълнението на Програмата.
2. Дирекция „Социално подпомагане“ - Гълъбово
2.1. Съдейства и партнира на община Гълъбово при разработването, актуализирането и изпълнението на Програмата;
2.2. /изм. с реш.№ 601/29.09.2023 г./ Ежемесечно до 6-то число представя Списък на лицата, задължени да полагат общественополезен труд по чл.12 от ППЗСП през текущия месец, като упоменава за наличието на противопоказания за извършването на определен вид общественополезна дейност за всяко лице поотделно
2.3. Изисква подписването на декларации от безработните лица за наличие на заболяване, което е противопоказно за извършване на определена дейност, както и предоставянето на съответните медицински документи;
2.4. Уведомява насочените лица за дните в месеца, в които ще полагат общественополезен труд;
2.5. Санкционира лицата, отказали да участват в Програмата.
2.6. Осъществява контрол за установяване действителната заетост на лицата по чл.12, ал.1 от ППЗСП;
2.7. Осъществява мониторинг по Програмата; 
2.8. Осъществява координация между общинска администрация-Гълъбово, Дирекция „Социално подпомагане“, Дирекция „Инспекция по труда“ е др. институции свързани с изпълнението на Програмата.
3. Дирекция „Инспекция по труда“ – Стара Загора
3.1. Консултира изработването на Програмата с оглед гарантиране на безопасни и здравословни условия на труд на безработнителица, полагащи общественопалезен труд по чл.12, ал.1 от ППЗСП;
3.2. Осъществява контрол по отношение спазване изискванията за здравословни и безопасни условия на труд

VІІІ. ФИНАСИРАНЕ
1. Общинска администрация осигурява средства за закупуване на материали, инструменти, средства по ЗБУТ и др.
2. Общинска администрация осигурява средства за застраховка „Злополука“ на лицата, полагащи обществено полезен труд.
3. Дирекция „Социално подпомагане“ осигурява гарантирания минимален доход по реда и условията на чл.9 от ППЗСП.

ІХ. СРОК  НА ДЕЙСТВИЕ
Програмата е със срок на действие до отменянето й от Общински съвет Гълъбово и е отворен документ, който може да бъде актуализиран. 

Х. ОЧАКВАНИ РЕЗУЛТАТИ
1. Промяна в нагласата и поведението на включените в Програмата безработни лица. Повишаване на чувството за отговорност  и мотивиране на заетите лица за търсене на работа;
2. Формиране и възвръщане на трудови навици;
3. Преодоляване на социалното изключване на групи от населението на общината;
4. Подобряване на жизнената среда, околната среда, инфраструктурата на общината, помощ при предоставянето на социалните услуги в общината.

[bookmark: _GoBack]ХІ. МОНИТОРИНГ
Мониторинг се извършва за всяка календарна година от действието на Програмата по следните показатели:
1. Брой насочени безработни лица по чл.12 от ППЗСП;
2. Брой безработни лица, участвали в Програмата;
3. Брой безработни лица, реализирали се на пазара на труда;
4. Резултати от извършваните дейности по програмата.






СВЕТЛА БОЯНЧЕВА
Председател на Общински съвет – Гълъбово
image2.png
I'bJTbBOBO





